AVS-EF-Ministerrådets afgørelse nr. 3/2001

af 20. december 2001

om tildeling til Somalia af midler fra 8. og 9. Europæiske Udviklingsfond

(2002/169/EF)

AVS-EF-MINISTERRÅDET HAR -

under henvisning til fjerde AVS-EF-konvention, som blev undertegnet i Lomé den 15. december 1989 og ændret ved den aftale, der blev undertegnet på Mauritius den 4. november 1995,

under henvisning til AVS-EF-partnerskabsaftalen, der blev undertegnet i Cotonou den 23. juni 2000, særlig artikel 93, stk. 6, og

ud fra følgende betragtninger:

(1) Ved afgørelse nr. 1/2000(1) vedtog AVS-EF-Ministerrådet overgangsforanstaltninger, der skulle gælde fra den 2. august 2000 og indtil AVS-EF-partnerskabsaftalens ikrafttræden, idet visse bestemmelser i nævnte partnerskabsaftale skulle anvendes foreløbigt, og visse bestemmelser i fjerde AVS-EF-konvention fortsat skulle finde anvendelse.

(2) For at sikre videreførelsen af støtten til Somalias befolkning bør der tildeles midler til dette formål. I henhold til artikel 93, stk. 6, i AVS-EF-partnerskabsaftalen, som blev bragt foreløbigt i anvendelse ved AVS-EF-Ministerrådets afgørelse nr. 1/2000, kan der ydes særlig støtte til AVS-stater, der var part i de tidligere AVS-EF-konventioner, men som i mangel af normalt etablerede statslige institutioner ikke har været i stand til at undertegne eller ratificere AVS-EF-partnerskabsaftalen. Denne bestemmelse finder anvendelse på Somalia -

TRUFFET FØLGENDE AFGØRELSE:

Artikel 1

Der bevilges et beløb på 50 mio. EUR fra de ikke-tildelte midler, der resterer under 8. EUF, til finansielt og fagligt samarbejde til fordel for Somalia. I overensstemmelse med artikel 93, stk. 6, i AVS-EF-partnerskabsaftalen kan denne støtte rettes mod institutionsopbygning og aktiviteter med henblik på social og økonomisk udvikling, idet der tages særligt hensyn til de mest udsatte befolkningsgruppers behov. EUF's ledende anvisningsberettigede varetager funktionen som national anvisningsberettiget for programmeringen og gennemførelsen af denne tildeling.

Artikel 2

Når finansprotokollen til AVS-EF-partnerskabsaftalen er trådt i kraft, afsættes der et beløb på 149 mio. EUR til finansielt og fagligt samarbejde til fordel for Somalia fra den finansieringsramme for støtte til langsigtet udvikling, der er omhandlet i finansprotokollens artikel 3, litra a). I overensstemmelse med artikel 93, stk. 6, i AVS-EF-partnerskabsaftalen kan denne støtte rettes mod institutionsopbygning og aktiviteter med henblik på social og økonomisk udvikling, idet der tages særligt hensyn til de mest udsatte befolkningsgruppers behov. EUF's ledende anvisningsberettigede varetager funktionen som national anvisningsberettiget for programmeringen og gennemførelsen af denne tildeling. Hvis Somalia i den periode, hvor finansprotokollen til AVS-EF-partnerskabsaftalen gælder, tiltræder denne aftale, vil sidstnævnte tildeling blive betragtet som den finansieringsramme til finansiel bistand, der under finansprotokollen er til rådighed for Somalia.

Artikel 3

Indtil finansprotokollen til AVS-EF-partnerskabsaftalen træder i kraft, kan Somalia nyde fordel af regionale samarbejdsprojekter og -programmer under 8. EUF. Efter denne finansprotokols ikrafttræden kan Somalia også nyde fordel af midler til regionalt samarbejde fra 9. EUF.

Artikel 4

EUF's ledende anvisningsberettigede anmodes om at træffe de foranstaltninger, der er nødvendige til gennemførelse af denne afgørelse.

Artikel 5

Denne afgørelse træder i kraft på dagen for vedtagelsen.

Udfærdiget i Bruxelles, den 20. december 2001.

På AVS-EF-Ministerrådets vegne

D. Reynders

Formand

(1) EFT L 195 af 1.8.2000, s. 46.